作者：陈人杰
词牌/韵律：沁园春

paragraphs: 春为谁来，谁遣之归，挽之不还。
纵小桃秾李，大都寂寞，紫薇红药，未到阑珊。
毕竟须归，何妨小驻，容我一尊烟雨间。
春无语，只游丝舞蝶，懒上杯盘。
故园。
风物班班。
奈声利羁留身未闲。
望归鸿影尽，白云万里，啼鹃声切，落日千山。
春却笑人，年来何事，要得一归如许难。
君知否，百八盘世路，尽在长安。